江陵令張景常萬卷堂
作者：楊時
朝代：宋

paragraphs: 民生結繩初，異宇本同體。
誰令四目翁，破肉作瘡痏。
龍龜出河洛，茲理固天啟。
張侯瑚璉姿，高步軼前軌。
買書費千金，充屋未云已。
六經滀溟渤，百家雜原委。
中流湧千波，舉體惟一水。
參前有真趣，萬古一憑几。
毫端吐奇芬，溢目麗紈綺。
微言窺聖域，妙應期得髓。
默坐筌蹄忘，斯文亦糠粃。